钦定古今图书集成/明伦汇编/家范典/第039卷 > 童蒙须知 > 《语言步趋第二》
## 钦定古今图书集成/明伦汇编/家范典/第039卷 > 童蒙须知 > 《语言步趋第二》

凡为人子弟，须要常低声下气，语言详缓，不可高言
喧哄，浮言戏笑。父兄长上有所教督，但当低首听受，
不可妄自议论。长上检责，或有过误，不可便自分解，
姑且隐嘿，久却徐徐细意条陈云“此事恐是如此，向
者当是偶尔遗忘。”或曰：“当是偶尔思省未至。若尔，则
无伤忤，事理自明。”至于朋友分上，亦当如此。

凡闻人所为不善，下至婢仆违过，宜且包藏，不应便
尔声言，当相告语，使其知改。

凡行步趋跄，须是端正，不可疾走跳踯。若父母长上
有所唤名，却当疾走而前，不可舒缓。